钦定古今图书集成/历象汇编/庶征典/第068卷 > 晋
## 钦定古今图书集成/历象汇编/庶征典/第068卷 > 晋

### 武帝咸宁元年有青气出大社

按《晋书武帝本纪》，不载。　按《五行志》，咸宁元年八月
丁酉，大风折大社树，有青气出。占曰：“东莞当有帝者。”
明年元帝生。是时帝大父武王封东莞，由是徙封琅
琊。孙盛以为中兴之表。晋室之乱，武帝子孙无孑遗，
社树折之应，又恒风之罚也。

### 惠帝永康元年十二月庚戌日中有黑气

按《晋书。惠帝本纪》。不载。　按《天文志》云云。

### 太安元年十一月日中有黑气

按《晋书。惠帝本纪》。不载。　按《天文志》云云。

### 永兴元年十一月日中有黑气十二月赤气亘天

按《晋书惠帝本纪》，不载。　按《天文志》：“永兴元年十一
月，日中有黑气分日。十二月壬寅夜，有赤气亘天，砰
隐有声。占为大兵。”砰隐有声，怒之象也。是后四海云
扰，九服交兵。

永兴二年。十月丁丑。赤气见于北方。东西竟天
按《晋书惠帝本纪》云云。

### 光熙元年十一月怀帝即位十二月白气如虹下至地

按《晋书怀帝本纪》，不载。　按《天文志》：光熙元年十二
月甲申，有白气若虹，中天北下至地，夜见五日乃灭。
占曰：“大兵起。”明年，王弥起青徐，汲桑乱河北，毒流天
下。

### 怀帝永嘉元年十一月乙亥黄黑气掩日所照皆黄按晋书怀帝本纪不载 按天文志云云

《永嘉三年》，白气贯参、伐。

按《晋书怀帝本纪》，永嘉三年十二月乙亥夜，有白气
如带，自地升天，南北各二丈。　按《天文志》：三年十二
月乙亥，有白气如带，出南北方各二，起地至天，贯参
伐中。占曰：“天下兵大起。”四年三月，司马越收缪引等。
又，三方云扰，攻战不休。五年三月，司马越死于甯平
城，石勒攻破其众，死者十馀万人。六月，京都焚灭，帝
如“虏庭。”

《永嘉五年》，黑气四塞。

按《晋书怀帝本纪》。不载。　按《五行志》。“五年十二月黑
气四塞。”近黑祥也。“帝寻沦陷。王室丘墟。”是其应也。

### 愍帝建兴元年赤气曜于西北

按《晋书。愍帝本纪》。不载。　按《天文志》。“建兴元年十月
己巳夜。有赤气曜于西北。”荆州剌史陶侃讨杜弢之
党于石城。战败。

### 元帝永昌元年十月黑气蔽天日月无光

按《晋书元帝本纪》云云。　按《天文志》。“永昌元年十一
月。帝崩。”

### 成帝咸和九年李班在成都有白气二道带天

按《晋书成帝本纪》，不载。　按《李班载记》，李雄寝疾，雄
子越等恶而远之，班为吮脓，殊无难色。雄死，嗣伪位，
时有白气二道带天。太史令韩豹奏“宫中有阴谋兵
气，戒在亲戚。”班不悟。咸和九年，班因夜哭，越杀班于
殡宫。

### 安帝义熙六年北方有白气竟天

按《晋书安帝本纪》，不载。　按《姚兴载记》，义熙六年，兴
在长安，北方有白气，东西竟天。太史令任猗言于兴
曰：“白气出于北方，东西竟天，五百里当有破军流血。”
兴以杨佛嵩都督岭北讨虏诸军事，以讨赫连勃勃
蒿兵败，为勃勃所执，绝亢而死。

义熙十年，有五色云见于西秦。

按《晋书安帝本纪》，不载。　按《乞伏炽磐载记》，炽磐以
义熙六年袭伪位。十年，有云五色起于南山，炽磐以
为己瑞，大悦，谓群臣曰：“吾今年应有所定，王业成矣。”
于是缮甲整兵，以待四方之隙。闻秃发傉檀西征，乙
弗投剑而起曰：“可以行矣。”攻之一旬而克，傉檀遂降。
既兼傉檀，兵强地广。

### 恭帝元熙元年燕冯跋境内赤气四塞

按《晋书恭帝本纪》，不载。　按《冯跋载记》，有赤气四塞。
太史令张穆言于跋曰：“兵气也。今大魏威制六合，而
聘使断绝，自古未有邻国接境，不通和好，违义怒邻，
取亡之道。宜还前使，修和结盟。”跋曰：“吾当思之。”寻而
魏军大至，遣其将姚昭、皇甫轨等拒战，轨中流矢死，
魏以有备，引还。

元熙二年正月壬辰，白气贯日，东西有直珥各一丈，
白气贯之，交匝。

按《晋书恭帝本纪》。不载。　按《天文志》云云。